**Blanche Kelso Bruce** (født 1. mars 1841 i Prince Edward County i Virginia i USA, død 17. mars 1898 i Washington, D.C.) var en amerikansk republikansk politiker. Han representerte delstaten Mississippi i USAs senat i årene 1875–1881. Han var den første afrikansk-amerikaneren som satt i en hel valgperiode i senatet.

Liv og virke
------------

### Bakgrunn

Blanche Bruces far var en hvit plantasjeeier ved navn Pettis Perkinson, og moren var en afrikanskættet slave som het Polly Bruce. 

Bruce var slave ved fødselen, men ble senere en fri mann. En kilde hevder at faren frigjorde ham, men i et intervju sa Bruce selv at han fikk friheten da han flyttet til Kansas idet borgerkrigen var i ferd med å bryte ut.

### Tidlig virke

Bruce arbeidet som lærer under den amerikanske borgerkrigen og studerte i to år ved Oberlin College i Ohio. Han ble selv plantasjeeier ikke langt fra Cleveland i Mississippi Delta-regionen nord i delstaten Mississippi i rekonstruksjonstiden. Han ble med tiden temmelig velstående. På hans plantasje bodde svarte *sharecroppers* i enkle treskur, og arbeidet under harde kår likt forholdene på plantasjer eid av hvite.

Han var sheriff i Bolivar County i perioden 1872–1875. Etterhvert var han i dette området, i Bolivar eller i Tallahatchie County, også blant annet undervisningsinspektør (*supervisor of education*), og fungerte som sjefredaktør for en lokalavis.

### Politiker

Bruce etterfulgte i 1875 Henry R. Pease som senator for Mississippi. Han var den første tidligere slave som ble amerikansk senator. Han ble selv etterfulgt, etter én mandatsperiode i senatet, av James Z. George.

Etter at hans senatorperiode var omme forble Bruce boende i Washington, D.C. og sikret seg gode stillinger,[] og drev valgkamp for republikanerne rundt om i landet. Han kjøpte seg et stort *townhouse* og et sommerhjem, og var en ledende skikkelse i det afroamerikanske *high society*. En avis skrev at Bruce ikke likte betegnelsen *colored men*, og ofte sa: «I am a Negro and proud of it.»

Bruce giftet seg i 1878 med Josephine Beall Wilson. Parets sønn Roscoe Conkling Bruce fikk sitt navn etter senator Roscoe Conkling.

Bruce fikk åtte stemmer i avstemningen til visepresidentkandidat på republikanernes presidentnomineringskonvent før presidentvalget i USA i 1880. Det var første gang en afroamerikaner i det hele tatt hadde fått stemmer ved en slik avstemning på et partikonvent.

Bruce innehadde 1881–1885 en stilling i USAs finansdepartement, *Register of the Treasury*. Stillingens innehaver hadde sin autograf på den tidens amerikanske pengesedler. Bruces signatur er den første underskriften av en afroamerikaner som forekom på USAs papirpenger.

Bruces grav er på Woodlawn Cemetery i Washington, D.C.

Referanser
----------

1. 1 2   Encyclopædia Britannica Online, oppført som Blanche K. Bruce, Encyclopædia Britannica Online-ID biography/Blanche-K-Bruce, besøkt 9. oktober 2017[Hentet fra Wikidata]
2. 1 2   Find a Grave, oppført som Blanche Kelso Bruce, Find a Grave 6126453, besøkt 9. oktober 2017[Hentet fra Wikidata]
3. 1 2   Social Networks and Archival Context, SNAC Ark-ID w6sq98m0, besøkt 9. oktober 2017[Hentet fra Wikidata]
4. 1 2 3   history.house.gov, besøkt 2. juli 2020[Hentet fra Wikidata]
5. 1 2 3 4 5 6   National Park Service, «Blanche Kelso Bruce House», besøkt 2. juli 2020[Hentet fra Wikidata]
6. 1 2   Geographic Names Information System, GNIS ID 531778, besøkt 3. juli 2020[Hentet fra Wikidata]
7. ↑  Andrew Glass. «Freed slave presides over Senate: Feb. 14, 1879». *POLITICO* **(engelsk)**. Besøkt 16. desember 2021.
8. ↑  «WASHINGTON LETTER. Reminiscences. of the Kansas Life of Ex-Senator B. X Bruce.». *cdnc.ucr.edu*. Daily Alta California 18 October 1886 — California Digital Newspaper Collection. 18. oktober 1886. Besøkt 16. desember 2021.
9. 1 2  Wright, John Aaron (2002). *Discovering African American St. Louis: A Guide to Historic Sites*. St. Louis, Missouri: Missouri History Museum.
10. 1 2  Eric Foner (2. juli 2006). «Rise and Fall of the House of Bruce». *The Washington Post*. Washington, D.C.
11. ↑  Glass, Andrew (14. februar 2011). «Freed slave presides over Senate: 14. februar 1879». *The Politico*.
12. ↑  «Reminiscences of the Kansas Life of Ex-Senator B. K. Bruce».

Eksterne lenker
---------------

* Biographical Directory of the United States Congress
* Political Graveyard
* (en) Blanche Bruce hos Find a Grave

|  |  |
| --- | --- |
| Oppslagsverk/autoritetsdata | Encyclopædia Britannica **·** Prabook **·** Geni **·** VIAF **·** GND **·** LCCN **·** ISNI **·** US Congress
 |